REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/431-15

23. oktobar 2015. godine

B e o g r a d

ZAPISNIK

68. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 23. OKTOBRA 2015. GODINE

 Sednica je počela u 11,10 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Radmilo Kostić, Miloš Tošanić, Dragoljub Zindović, Suzana Šarac, Dejan Radenković, Ivan Jovanović, Momo Čolaković i prof. dr Milorad Mijatović.

 Sednici su prisustvovali zamenici članova Odbora: Adriana Anastasov, zamenik Olivere Pešić, Zoran Bojanić, zamenik Nikole Jolovića i Mirko Čikiriz, zamenik Žike Gojkovića.

U toku rasprave po drugoj tački dnevnog reda Dejan Radenković, član Odbora, napustio je salu u kojoj se održavala sednica.

 Sednici nisu prisustvovali Dušica Nikolić, Goran Kovačević, Vojislav Vujić, Đorđe Stojšić i Zoltan Pek, niti njihovi zamenici.

Sednici je prisustvovao i narodni poslanik prof. dr Vladimir Marinković.

 Na predlog predsednika, Odbor je većinom glasova (11 za, 1 član Odbora nije glasao) utvrdio sledeći

D n e v n i r e d:

 1. Utvrđivanje principa za sprovođenje testiranja kandidata za izbor predsednika i dva člana Republičke komisije za zaštitu prava u postupcima javnih nabavki;

2. Utvrđivanje pitanja za test provere stručne osposobljenosti iz oblasti javnih nabavki kandidata za izbor predsednika i dva člana Republičke komisije za zaštitu prava u postupcima javnih nabavki;

 3. Razmatranje zahteva Olivere Rajković, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-2646/15 od 16. oktobra 2015. godine);

 4. Razmatranje zahteva Danijele Bojović, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-2647/15 od 16. oktobra 2015. godine);

 5. Razmatranje zahteva Miloša Jovića, zaposlenog u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-2648/15 od 16. oktobra 2015. godine);

 6. Razmatranje zahteva Daliborke Srećkov, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-2649/15 od 16. oktobra 2015. godine);

7. Razmatranje zahteva Svetlane Ražić, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-2668/15 od 19. oktobra 2015. godine);

8. Razmatranje zahteva Dragane Marić, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 120-2700/15 od 21. oktobra 2015. godine).

\* \* \*

**Prva tačka dnevnog reda:** Utvrđivanje principa za sprovođenje testiranja kandidata za izbor predsednika i dva člana Republičke komisije za zaštitu prava u postupcima javnih nabavki

 Predsednik Odbora obavestio je članove i zamenike članova Odbora da je Radne grupa za sprovođenje postupka za izbor predsednika i dva člana Republičke komisije za zaštitu prava u postupcima javnih nabavki na sastanku održanom neposredno pre početka ove sednice, dogovarala određene principe za sprovođenje testa za proveru stručne osposobljenosti iz oblasti javnih nabavki kandidata za izbor predsednika i dva člana Republičke komisije, kao što su: da li će test koji kandidati polažu biti kvalifikacioni; koliko pitanja test treba da sadrži, s obzirom na to da je sekretar Odbora sačinila predlog od 80 pitanja koja se nalaze u zatvorenoj koverti na USB drajvu, koji se nalazi u sefu koji koristi Odbor za kontrolu službi bezbednosti i s tim u vezi, potpisala izjavu o poverljivosti i čuvanju tajnosti podataka; koja je donja granica za prolaznost kandidata; koliko bodova nosi svako pitanje; koliko će vremenski da traje testiranje; kako će se vršiti odabir pitanja za test i da li će kandidatima biti dozvoljeno da na testu koriste Zakon o javnim nabavkama i drugu literaturu. U nastavku izlaganja obavestio je prisutne da je Radna grupa većinom glasova dogovorila određene principe sa predlogom da ih Odbor utvrdi: test za proveru stručne osposobljenosti biće kvalifikacioni i sastojaće se od 42 pitanja; kandidati treba tačno da odgovore na najmanje 80% od ukupnog broja pitanja, odnosno na 34 pitanja - kandidati koji ne budu ispunili ovaj kriterijum neće učestvovati u daljoj proceduri za izbor; svako pitanje na testu nosi jedan bod; testiranje traje 90 minuta; na testiranju neće biti dozvoljeno korišćenje Zakona o javnim nabavkama, s obzirom na to da je od poslednjih izmena i dopuna Zakona prošlo dovoljno vremena da se kandidati upoznaj sa njima, niti korišćenje druge literature; biće odbačen svaki urađeni test koji bude na bilo koji način obeležen (tačkom, crtom, znakom, slovom i sl.); pitanja za test Odbor će utvrditi tako što će svaki član Odbora predložiti broj od 1 do 80 sve dok se ne dođe do 42 broja za 42 pitanja.

U raspravi po ovoj tački dnevnog reda učestvovali su: Momo Čolaković, Dejan Radenković, prof. dr Milorad Mijatović, Vladimir Marinković, Ivan Jovanović i Veroljub Arsić.

 Nakon završene rasprave, predsednik Odbora je stavio na glasanje principe za sprovođenje testiranja kandidata za izbor predsednika i dva člana Republičke komisije za zaštitu prava u postupcima javnih nabavki koje je Radna grupa većinom glasova dogovorila i predložila Odboru da ih utvrdi: da test bude kvalifikacioni i da se sastoji od 42 pitanja; da kandidati treba tačno da odgovore na najmanje 80% od ukupnog broja pitanja, odnosno na 34 pitanja i da kandidati koji ne budu ispunili ovaj kriterijum neće učestvovati u daljoj proceduri za izbor; da svako pitanje nosi jedan bod; da testiranje traje 90 minuta; da na testiranju ne bude dozvoljeno korišćenje Zakona o javnim nabavkama, s obzirom na to da je od poslednjih izmena i dopuna Zakona prošlo dovoljno vremena da se kandidati upoznaj sa njima, niti korišćenje druge literature; daće biti odbačen svaki urađeni test koji bude na bilo koji način obeležen; da pitanja za test Odbor utvrdi tako što će svaki član Odbora predložiti broj od 1 do 80 sve dok se ne dođe do 42 broja za 42 pitanja.

Odbor je većinom glasova (9 za, 3 člana Odbora nije glasalo) prihvatio navedene principe.

Predsednik Odbora je, potom, stavio na glasanje principe za sprovođenje testiranja kandidata za izbor predsednika i dva člana Republičke komisije za zaštitu prava u postupcima javnih nabavki koje je Radna grupa dogovorila i predložila Odboru da ih utvrdi, i to: da test bude kvalifikacioni i da se sastoji od 42 pitanja; da kandidati treba tačno da odgovore na najmanje 80% od ukupnog broja pitanja, odnosno na 34 pitanja i da kandidati koji ne budu ispunili ovaj kriterijum neće učestvovati u daljoj proceduri za izbor; da svako pitanje nosi jedan bod; da testiranje traje 90 minuta; da pitanja za test Odbor utvrdi tako što će svaki član Odbora predložiti broj od 1 do 80 sve dok se ne dođe do 42 broja za 42 pitanja i da na testiranju bude dozvoljeno korišćenje Zakona o javnim nabavkama (predlog Dejana Radenkovića).

Odbor ovaj predlog nije prihvatio (1 za, 2 protiv, 9 članova Odbora nije glasalo).

**Druga tačka dnevnog reda:** Utvrđivanje pitanja za test provere stručne osposobljenosti iz oblasti javnih nabavki kandidata za izbor predsednika i dva člana Republičke komisije za zaštitu prava u postupcima javnih nabavki

Predsednik Odbora je zamolio članove Odbora da predlažu brojeve od 1 do 80, sve dok se ne izaberu 42 broja za 42 pitanja.

Od predlaganja brojeva su se izuzeli Veroljub Arsić, predsednik Odbora i Dejan Radenković, član Odbora.

Odbor je jednoglasno utvrdio 42 pitanja za test za proveru stručne osposobljenosti iz oblasti javnih nabavki kandidata za izbor predsednika i dva člana Republičke komisije za zaštitu prava u postupcima javnih nabavki.

 **Treća tačka dnevnog reda:** Razmatranje zahteva Olivere Rajković, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Povodom ove tačke dnevnog reda nije bilo diskusije.

Na predlog predsednika, Odbor je jednoglasno dao prethodnu pisanu saglasnost Oliveri Rajković, za predavanje na seminarima koji će biti održani 4. novembra u Kanjiži i 28. novembra 2015. godine u Beogradu, u organizaciji Instituta za ekonomsku diplomatiju i 20. novembra 2015. godine u Beogradu, u organizaciji Forum medija.

**Četvrta tačka dnevnog reda:** Razmatranje zahteva Danijele Bojović, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Povodom ove tačke dnevnog reda nije bilo diskusije.

Na predlog predsednika, Odbor je jednoglasno dao prethodnu pisanu saglasnost Danijeli Bojović, za predavanje na seminarima koji će biti održani 4. novembra 2015. godine u Kanjiži, u organizaciji Instituta za ekonomsku diplomatiju, 10. novembra 2015. godine u Beogradu, u organizaciji ING PRO i na obuci koja će biti održana 26. novembra 2015. godine u Beogradu, u organizaciji Publik Aktiv.

**Peta tačka dnevnog reda:** Razmatranje zahteva Miloša Jovića, zaposlenog u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Povodom ove tačke dnevnog reda nije bilo diskusije.

Na predlog predsednika, Odbor je jednoglasno dao prethodnu pisanu saglasnost Milošu Joviću, za predavanje na seminarima koji će biti održani 27. oktobra 2015. godine u Beogradu, u organizaciji Instituta za ekonomiku i finansije iz Beograda, 13. novembra 2015. godine u Beogradu, u organizaciji Instituta za ekonomsku diplomatiju iz Beograda i 20. novembra 2015. godine u Beogradu, u organizaciji Forum Media d.o.o. iz Beograda.

**Šesta tačka dnevnog reda:** Razmatranje zahteva Daliborke Srećkov, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Povodom ove tačke dnevnog reda nije bilo diskusije.

Na predlog predsednika, Odbor je jednoglasno dao prethodnu pisanu saglasnost Daliborki Srećkov, za predavanje na na obuci koja će biti održana 26. i 27. novembra 2015. godine u Beogradu, u organizaciji Publik Aktiv.

**Sedma tačka dnevnog reda:** Razmatranje zahteva Svetlane Ražić, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Povodom ove tačke dnevnog reda nije bilo diskusije.

Na predlog predsednika, Odbor je jednoglasno dao prethodnu pisanu saglasnost Svetlani Ražić, za predavanje na seminarima koji će biti održani 6. novembra 2015. godine u Beogradu, u organizaciji Balkanskog saveta za održivi razvoj i edukaciju, 9. novembra 2015. godine u Subotici i 20. novembra 2015. godine u Beogradu, u organizaciji TMS Akademije.

**Osma tačka dnevnog reda:** Razmatranje zahteva Dragane Marić, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

 Povodom ove tačke dnevnog reda nije bilo diskusije.

Na predlog predsednika, Odbor je jednoglasno dao prethodnu pisanu saglasnost Dragani Marić, za predavanje na seminaru koji će biti održan 12. i 13. novembra 2015. godine u Beogradu, u organizaciji kompanije ''Paragraf''.

\* \* \*

 Sednica je završena u 11,45 časova.

 Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić